**অতীতচারণ**, **অতীতদর্শন**, **অতীত দৃষ্টিপাত** বা ইংরেজি পরিভাষায় **ফ্ল্যাশব্যাক** (ইংরেজি: Flashback) বলতে কোনও কাহিনীর ভেতরে প্রবিষ্ট একটি দৃশ্যকে বোঝায়, যেখানে কাহিনীসূত্রের বর্তমান মুহূর্ত থেকে অতীতের কোনও মুহূর্তে কাহিনীকে পেছনে টেনে নিয়ে যাওয়া হয়। অতীতচারণমূলক দৃশ্যগুলিকে প্রায়শই গল্প বা কাহিনী মূল ঘটনাক্রমের চেয়ে অতীতে সংঘটিত বিভিন্ন ঘটনার বর্ণনা করতে ব্যবহার করা হয়, যার উদ্দেশ্য মূল কাহিনীর জন্য আবশ্যক পটভূমিক কাহিনীর শূন্যতা পূরণ করা। এর বিপরীতে **ভবিষ্যৎচারণ**, **ভবিষ্যৎদর্শন** বা **ভবিষ্যৎ দৃষ্টিপাত** (ইংরেজি: Flash Forward) বলতে এমন এক দৃশ্যকে বোঝায় যেখানে কাহিনীর বর্তমান মুহূর্ত থেকে ভবিষ্যতে কোনও এক সময়ে যেসব ঘটনা ঘটবে, সেগুলি উন্মোচন করা হয়। অতীতচারণ ও ভবিষ্যৎচারণ উভয় বর্ণনাকৌশলই গল্পের আসঞ্জন বৃদ্ধি করতে, চরিত্রের গভীরতা বাড়াতে কিংবা কাহিনীতে কাঠামো প্রদান করতে ব্যবহার করা হতে পারে। সাহিত্যকলাতে **কাহিনীমধ্যস্থ অতীতচারণ** (ইংরেজি: Internal analepsis) বলতে কাহিনীসূত্রের ভেতরে থেকে অতীতের কোনও দৃশ্য বর্ণনা করাকে বোঝায়। আর **কাহিনীবহিঃস্থ অতীতচারণ** (ইংরেজি: External analepsis) বলতে আলোচ্য কাহিনী শুরু হবার আগের কোনও সময়ে স্থাপিত দৃশ্যের বর্ণনাকে বোঝায়।

চলচ্চিত্রে অতীতচারণমূলক দৃশ্যগুলি মূলত কোনও চরিত্রের নিজস্ব ব্যক্তিবাচক অভিজ্ঞতা চিত্রণ করতে ব্যবহৃত হয় এবং এক্ষেত্রে ঐ চরিত্রের স্মৃতিতে থাকা অতীতের কোনও ঘটনার স্মৃতিচারণ করা হয়। প্রায়শই কোনও "রহস্যের সমাধান করা" এ জাতীয় অতীতচারণের উদ্দেশ্য থাকে। অতীতচারণ দৃশ্যগুলি "নোয়ার" (Noir) ধারার চলচ্চিত্র ও অতিনাটকীয় চলচ্চিত্রে খুবই গুরুত্বপূর্ণ। চলচ্চিত্র ও টেলিভিশন-চিত্র নির্মাণে ক্যামেরার বিভিন্ন কৌশল, সম্পাদনার ধারা ও বিশেষ দৃষ্টিভ্রম ব্যবহার করে দর্শককে জানান দেওয়া হয় যে প্রদর্শিত ঘটনাগুলি একটি অতীতচারণ বা ভবিষ্যৎচারণমূলক দৃশ্য। যেমন আলোকচিত্রের প্রান্তগুলি ইচ্ছা করে অস্পষ্ট করা থাকতে পারে, আলোকচিত্র খাপছাড়া ও অমসৃণ হতে পারে, সাধারণ রঙিন ছবির পরিবর্তে সাদাকালো বা অন্য কোনও রঙ ব্যবহার করা হতে পারে, ইত্যাদি। অতীতচারণ দৃশ্যটি ধীরে ধীরে মিলিয়ে যায় এবং এরপর প্রায়শই স্মৃতিচারণকারণকারী চরিত্রের মুখের উপরে ক্যামেরার দৃষ্টি নিবদ্ধ করা হয়। অতীতচারণ দৃশ্যটি নেপথ্যে থেকে কেউ বর্ণনা করতে পারে (সাধারণত স্মৃতিচারণকারী চরিত্রটি)।

তথ্যসূত্র
---------

1. ↑  Pavis, Shantz (১৯৯৮)। *Dictionary of the Theatre: Terms, Concepts, and Analysis*। University of Toronto Press। পৃষ্ঠা 151। আইএসবিএন 0802081630। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
2. ↑  Kenny (২০০৪)। *Teaching Tv Production in a Digital World: Integrating Media Literacy*। Libraries Unltd Incorporated। পৃষ্ঠা 163। আইএসবিএন 1591581990। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
3. ↑  "flash-forward"। *thefreedictionary.com*। সংগ্রহের তারিখ ২ মে ২০১৮। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
4. ↑  Jung (২০১০)। *Narrating Violence in Post-9/11 Action Cinema: Terrorist Narratives, Cinematic Narration, and Referentiality*। VS Verlag für Sozialwissenschaften। পৃষ্ঠা 67। আইএসবিএন 3531926020। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
5. ↑  Hayward, Susan. "Flashback" in *Cinema Studies: The Key Concepts* (Third Edition). Routledge, 2006. p. 153-160
6. ↑  Hayward, Susan. "Flashback" in *Cinema Studies: The Key Concepts* (Third Edition). Routledge, 2006. p. 153-160
7. ↑  Hayward, Susan. "Flashback" in *Cinema Studies: The Key Concepts* (Third Edition). Routledge, 2006. p. 153-160